ಟ್ರ್ಯಾಕ್ಟರ್ ಪಲ್ಟಿ: ಇಬ್ಬರು ಸಾವು ರಾಮದುರ್ಗ: ರಾಮದುರ್ಗದಲ್ಲಿ ಟೆರೆಸ್ ಕಾಂಕ್ರೀಟ್ ಹಾಕಲು ತಾಲ್ಲೂಕಿನ ಓಬಳಾಪೂರದಿಂದ ಜನರನ್ನು ಹೊತ್ತೊಯ್ಯುತ್ತಿದ್ದ ಟ್ರ್ಯಾಕ್ಟರ್ ಪಲ್ಟಿಯಾಗಿ ಇಬ್ಬರು ಸಾವನ್ನಪ್ಪಿ ನಾಲ್ವರು ತೀವ್ರವಾಗಿ ಗಾಯಗೊಂಡ ಘಟನೆ ಓಬಳಾಪೂರ ತಾಂಡೆ ಸಮೀಪ ಜರುಗಿದೆ. ಓಬಳಾಪೂರ ಗ್ರಾಮದ ಧರೆಪ್ಪ ಬಸಪ್ಪ ಮಾದರ 26 ಮತ್ತು ಆನಂದ ಹನಮಂತ ಬಂಡಿವಡ್ಡರ 27 ಮೃತಪಟ್ಟವರು. ಇಬ್ಬರು ಮಹಿಳೆಯರೂ ಸೇರಿದಂತೆ ನಾಲ್ವರಿಗೆ ತೀವ್ರ ಗಾಯಗಳಾಗಿವೆ. ಅವರನ್ನು ಬಾಗಲಕೋಟೆ ಮತ್ತು ಮುಧೋಳ ಆಸ್ಪತ್ರೆಗೆ ಸೇರಿಸಲಾಗಿದೆ. ಶುಕ್ರವಾರ ಬೆಳಿಗ್ಗೆ ಟೆರೆಸ್ಗೆ ಕಾಂಕ್ರೀಟ್ ಹಾಕಲು ಸಾಮಗ್ರಿಗಳ ಸಮೇತ ಹೊರಟಾಗ ಈ ದುರ್ಘಟನೆ ಜರುಗಿದೆ. ಓಬಳಾಪೂರ ತಾಂಡೆ ಸಮೀಪ ಇಳಿಜಾರಿನಲ್ಲಿ ಚಾಲಕನ ಹತೋಟಿ ತಪ್ಪಿ ವಾಹನ ಮುಗುಚಿ ಬಿದ್ದಿದೆ ಎಂದು ಮೂಲಗಳು ತಿಳಿಸಿವೆ. ಕಟಕೋಳ ಠಾಣೆಯಲ್ಲಿ ಪ್ರಕರಣ ದಾಖಲಾಗಿದೆ. ಕಟಕೋಳ ಪೊಲೀಸರು ಸ್ಥಳಕ್ಕೆ ಭೇಟಿ ನೀಡಿ ಪರಿಶೀಲಿಸಿದರು.